យោធា​នីហ្សេរីយ៉ា​គាំទ្រ​លោក​ Buhari ខណៈ​ការ​អំពាវនាវ​ឲ្យ​លោក​លាលែង​ពី​​តំណែង​កើនឡើង
លោក Buhari កំពុង​ប្រឈម​មុខ​នឹង​ការ​រិះគន់​ជា​ខ្លាំង​​ជុំវិញ​ការ​កើន​ឡើង​ នូវ​បញ្ហា​​អសន្តិសុខ​​ក្នុង​ប្រទេស​​នីហ្សេរីយ៉ា​ ហើយ​អ្នក​រិះគន់​មួយ​ចំនួន​បាន​អំពាវ​នាវ​​ឲ្យ​លោក​ចុះ​ចេញ​ពី​តំណែង ឬ​ឲ្យ​យោធា​ចូល​គ្រប់គ្រង​​ប្រទេស​​​ជំនួស​លោក។
ទីក្រុងអាប៊ូចា នីហ្សេរីយ៉ា — សេចក្តីថ្លែងការណ៍មួយរបស់កងយោធាត្រូវបានធ្វើឡើងជាការឆ្លើយតបទៅនឹងការផ្សព្វផ្សាយតាមទូរទស្សន៍ពីសំណាក់មេធាវីល្បីឈ្មោះមួយរូប នៅនីហ្សេរីយ៉ា លោក Robert Clarke ដែលបាននិយាយថា ប្រទេសនីហ្សេរីយ៉ាអាចដួលរលំក្នុងរយៈពេលប៉ុន្មានខែខាងមុខនេះ ប្រសិនបើកងកម្លាំងយោធាមិនចូលកាន់អំណាចជំនួសប្រធានាធិបតីទេនោះ។ អ្នកនាំពាក្យយោធាលោក Onyema Nwachukwu បាននិយាយថា យោធានឹងរក្សាលទ្ធិប្រជាធិប តេយ្យនៅក្នុងប្រទេស និងព្រមានប្រឆាំងនឹងផែនការណាមួយដើម្បីទម្លាក់រដ្ឋាភិបាលចេញពីអំណាចនោះ។ ប៉ុន្តែការរិះគន់ទៅលើរដ្ឋបាលរបស់លោកប្រធានាធិបតី Muahammadu Buhari ពីសំណាក់សង្គមស៊ីវិលអ្នកនយោបាយ និងក្រុមសាសនា មានការកើនឡើងកាន់តែខ្លាំង ក្នុងរយៈពេលប៉ុន្មានសប្តាហ៍ថ្មីៗនេះ ដោយសារតែការកើនឡើងនូវភាពអសន្តិសុខនៅក្នុងប្រទេសទាំងមូល។ លោក Raphael Adebayo ស្ថាបនិកអង្គការចលនានីហ្សរីយ៉ាសេរី (Free Nigeria Movement) ដែលជាអង្គការសង្គមស៊ីវិលមួយ និយាយថា រដ្ឋាភិបាលលែងអាចគ្រប់គ្រងស្ថានការណ៍បានតទៅទៀតហើយ។ លោកបានថ្លែងថា៖ «បញ្ហាអសន្តិសុខបានប៉ះពាល់លើគ្រប់វិស័យនៅក្នុងប្រទេស។ សេដ្ឋកិច្ចរបស់យើងកំពុងតែធ្លាក់ចុះ វិស័យអប់រំកំពុងស្ថិតក្នុងភាពមហន្តរាយមួយ ហើយមិនមានក្តីសង្ឃឹមនោះទេ។ អ្នកក្រគឺកាន់តែក្រទៅ ហើយប្រធានាធិបតីលែងមានដំណោះស្រាយអ្វីហើយ»។ លោកប្រធានាធិបតី Buhari ដែលជាអតីតឧត្តមសេនីយយោធាមួយរូបនោះ បានជាប់ឆ្នោតកាលពីឆ្នាំ ២០១៥ ហើយលោកបានប្តេជ្ញាបង្រ្កាបក្រុមសកម្មប្រយុទ្ធឥស្លាមជ្រុលនិយម Boko Haram នៅភាគឥសាន្តប្រទេស ដែលបានសម្លាប់មនុស្សជាង ៣៦.០០០ នាក់ និងធ្វើឲ្យមនុស្សជាង ២ លាននាក់ទៀតត្រូវផ្លាស់ទីជម្រក។ ប៉ុន្តែអស់រយៈពេល ៦ ឆ្នាំនៃការកាន់អំណាចរបស់លោកស្ថានភាពនៅក្នុងប្រទេសកាន់តែចុះដុនដាបទៅ។ ក្រុម Boko Haram បានពង្រីកតំបន់គ្រប់គ្រងរបស់ខ្លួននៅភាគពាយ័ព្យប្រទេស ស្របពេលដែលការលួចប្លន់ ការចាប់ជំរិត និងការប៉ះទង្គិចគ្នាក្នុងសហគមន៍ បានកើនឡើងជាខ្លាំងនោះ។ លោក Ariyo Dare ស្ថាបនិកមជ្ឈមណ្ឌលសេរីភាពស៊ីវិលនិងការអភិវឌ្ឍន៍ ដែលជាអង្គការសង្គមស៊ីវិលមួយទៀត ក៏បានទាមទារឲ្យលោកប្រធានាធិបតីលាលែងពីតំណែងផងដែរ។ លោកបានថ្លែងយ៉ាងដូចនេះថា៖ «ការយល់ឃើញរបស់យើង គឺប្រាកដណាស់ថា លោកប្រធានាធីបតីគួរតែលាលែងពីតំណែង។ នៅពេលនេះ គាត់មិនមានសមត្ថភាពដឹកនាំប្រទេសបានទៀតនោះទេ។ សមត្ថភាពក្នុងការគិតរបស់គាត់បានធ្លាក់ចុះហើយសុខភាពរបស់គាត់ក៏ទ្រុឌទ្រោមផងដែរ»។ លោកប្រធានាធិបតី Buhari ត្រូវបានជាប់ឆ្នោតសម្រាប់អាណត្តិទីពីរ ក្នុងឆ្នាំ ២០១៩។ លោក Ariyo Dare និយាយថា លោកប្រធានាធិបតីទំនងនឹងមិនលាលែងពីតំណែងនោះទេ ប៉ុន្តែលោកព្យាករណ៍ថា បញ្ហាសន្តិសុខនឹងជាប្រធានបទដ៏ចម្បងមួយនៅក្នុងការបោះឆ្នោត ក្នុងរយៈពេលពីរឆ្នាំខាងមុខនេះ។ លោកបានថ្លែងថា៖ «វាជារឿងសំខាន់ដែលបុគ្គលស្នងតំណែងពីលោកឧត្តមសេនីយ Buhari នៅឆ្នាំ ២០២៣ ជាមេដឹកនាំមួយរូបដែលមានសមត្ថភាព និងដែលអាចជំរុញឲ្យមានសាមគ្គីភាពនៅក្នុងប្រទេសទាំងមូល»។ កាលពីចុងខែមេសា ក្រុមសមាជិកសភានីហ្សេរីយ៉ាបានស្នើឲ្យលោកប្រធានាធិបតីដាក់ប្រទេសក្នុងគ្រាអាសន្ន ពាក់ព័ន្ធនឹងបញ្ហាសន្តិសុខនៅក្នុងប្រទេស។ នៅថ្ងៃទី ៤ ខែឧសភា លោក Buhari បានជួបមន្រ្តីជាន់ខ្ពស់ទទួលបន្ទុកផ្នែកសន្តិសុខរបស់លោក ដើម្បីស្វែងរកដំណោះស្រាយឆ្ពោះទៅមុខ។ នីហ្សេរីយ៉ាជាប្រទេសដែលមានប្រជាជនច្រើនជាងគេបង្អស់ នៅក្នុងទ្វីបអាហ្វ្រិក៕